સુષ્મા હજુ લા લા લા લા લા ગીત ગાતી અરીસામાં પોતાના પાતળા દેહ ઉપર નવી સાડી લપેટતી હતી. સુષ્મા બાળપણથી જ કુપોષણ નો શિકાર થયેલી હતી તે છેક આજે ચોવીસ વર્ષની થઈ તોય હજુ એનો બાંધો પાતળો જ રહ્યો હતો. ખરું કહીએ તો એમાં કુદરતનો કોઈ વાંક નહોતો પણ સુષ્માની માં લતાબેનને પહેલા બે દીકરી જન્મી હતી એટલે હવે ત્રીજા ખોળે તો એ દીકરો જ હશે એમ ધારીને હોંશે હોંશે પ્રસુતિ વેઠી હતી પણ ફરી એને નિરાશા જ સાંપડી હતી. ત્રીજી પણ દીકરી જ જન્મી હતી. પિતા જયંતીલાલ ને તો મન દીકરો ને દીકરી એક સમાન હતી તે એનું નામ પણ સુષ્મા રાખ્યું હતું. પણ લતા બેન ને ત્રણ ત્રણ દીકરી વધી પડી હતી. તેથી એ ત્રીજી દીકરી ને તો ન ભણવા દીધી ન ખાવા દીધું. સવારે ઉઠીને છેક શાળાના સમય સુધી સુષ્માને કામ કરાવતા અને શાળાએથી પાછી ફરે એટલે ફરી વાસણ , પોછા ને રાંધવામાં મદદ કરવા બેસાડી દેતાં. માધ્યમિક શિક્ષણ શરૂ થયું એટલે લતાબેન કમરનો દુખાવો થાય છે એવું બહાનું કરીને સુષ્માને શાળામાંથી ઉઠાડી મૂકી હતી.